ไม่กระทบ
ธนาคารกรุงเทพไปปักหลักเปิดสาขาที่อินโดนีเซียมานาน 45 ปีแล้ว สาขาแรกเปิดที่กรุงจาการ์ตา
16 ม.ค. 2559

โดย...หนูนา
ธนาคารกรุงเทพไปปักหลักเปิดสาขาที่อินโดนีเซียมานาน 45 ปีแล้ว สาขาแรกเปิดที่กรุงจาการ์ตา เมืองหลวงของประเทศอินโดนีเซีย ต่อมาก็ขยายเพิ่มเติมอีก 2 สาขา คือ สาขาสุราบายา และสาขาล่าสุด ที่เมืองเมดาน เพื่อรับการเปิดเออีซี
ตอนนี้แบงก์กรุงเทพจึงเป็นแบงก์ไทยที่มีสาขาครอบคลุม ทั้งที่เกาะชวาและเกาะสุมาตรา สามารถเชื่อมโยงการค้าและการลงทุนที่กำลังเกิดขึ้นในภูมิภาคเอเชียได้
ล่าสุดเกิดเหตุกลุ่มคนร้ายหัวรุนแรงลอบวางระเบิด และบุกโจมตีสถานที่สำคัญหลายแห่งพร้อมกันกลางกรุงจาการ์ตา เมืองหลวงประเทศอินโดนีเซีย สร้างความสั่นสะเทือนขวัญพอสมควร สำหรับนักท่องเที่ยวและนักธุรกิจที่ไปลงทุนในถิ่นอิเหนาแห่งนี้
ชาติศิริ โสภณพนิช บอสใหญ่แบงก์กรุงเทพ จึงสั่งการให้สาขาที่จาการ์ตาเพิ่มความเข้มงวดมาตรการรักษาความปลอดภัยทันที แม้ว่าเหตุระเบิดจะไม่ได้สร้างความเสียหาย รวมทั้งต้องปิดสาขาเป็นการชั่วคราว เพราะที่ตั้งของสาขาอยู่ในบริเวณถนนที่ทางการอินโดฯ สั่งปิดหลังเกิดเหตุวินาศกรรมขึ้น 
ชาติศิริ บอกว่า ธนาคารมีแผนดำเนินธุรกิจต่อเนื่อง (บีซีพี) กรณีฉุกเฉินหากสาขาจาการ์ตาให้บริการไม่ได้ ธนาคารก็ยังสามารถให้บริการแก่ลูกค้าได้ตามปกติ โดยผ่านที่ทำการสำรองและช่องทางอื่นๆ ซึ่งลูกค้าส่วนใหญ่เป็นลูกค้าธุรกิจที่ไม่จำเป็นต้องเดินทางมาที่สาขา ทำให้สาขาของธนาคารแห่งนี้ยังสามารถให้บริการลูกค้าได้ตามปกติ
เรียกว่ามีแผนตั้งรับอย่างดี สามารถให้บริการลูกค้าได้อย่างไม่สะดุดนั่นเอง